Hushjelpen: - Fikk sjokk da jeg fikk vite at jeg var enearving
- Jeg fikk helt sjokk da jeg fikk brevet fra advokat Børre Hagen i posten. Jeg ringte til sønnen min, og fortalte det, sier hushjelpen. Hun fortsetter i dag sin forklaring i Oslo tingrett i forbindelse med at hun er tiltalt for å ha tatt livet av mangemillionæren Pål Stener Johannessen. - Hva sa du til sønnen din, spør hennes forsvarer Øystein Storrvik. - Jeg bare fortalte at jeg var satt opp som enearving. Jeg sa at jeg ikke skjønte noe av det. Jeg var helt sikker på at det var NN (en arkitekt som var venn av Pål Stener Johannessen) som var arving. Jeg var så sjokkert at jeg bare måtte roe meg helt ned, forteller hushjelpen. - Hagen ble rar i ansiktet Hun tok senere kontakt med advokat Børre Hagen. Børre Hagen var Pål Stener Johannessens mangeårige advokat, og skal forklare seg senere i dag. - Hva er det som har skjedd, sa jeg til ham. Han ble veldig rar i ansiktet, da jeg sa det. Jeg vet ikke hvorfor han ble så rar, sier hushjelpen. I mellomtiden hadde Hagen vært på politihuset og anmeldt saken. Og 90-åringens dødsfall hadde allerede vært under etterforskning siden 14. mars. Advokaten hadde gjort en avtale med politiet om å kjøre løpet som vanlig overfor hushjelpen og i forhold til arveprosessen. Grunnen til at Hagen var mistenksom var at han visste at Pål Stener Johannessen hadde planer om å endre sitt testamente dagen etter han ble funnet død. Han skulle da fjerne hushjelpen sin fra testamentet. - Jeg vet ikke hvorfor han var så rar, men det kan kanskje være at han hadde dårlig samvittighet for noe, sier hushjelpen i retten, med en stemme som er på bristepunktet. Børre Hagen hadde sendt utkast til nytt testamentet i posten 12. mars, dagen før 90-åringen døde, men dette dokumentet er ikke funnet, skriver NTB fra sin dekning i retten. Aktor, statsadvokat Tonje Tønder, mener 61-åringen fant brevet i postkassen og fjernet det, og at det var bakgrunnen for at hun samme kveld dro tilbake til Johannessens leilighet og kvelte 90-åringen i hans egen seng. Den tiltalte hushjelpen har hele tiden nektet straffskyld. - Postkassen var tom da jeg sjekket den da jeg kom i 12-tiden, forklarte kvinnen i retten. Hun sier hun ikke husker om hun sjekket postkassen senere på dagen, og sier Johannessen kan ha sendt ned en av hjemmesykepleierne for å sjekke posten i løpet av dagen. Reagerte på hjemmehjelpen Da Stener Johannessen ble gravlagt tre dager senere, lørdag 22. mars, satt hushjelpen på første rad og visste at hun var enearving. - Ja, da visste jeg at jeg var enearving. Jeg hadde ingen andre tanker om verdiene jeg hadde arvet, annet enn leiligheten hans, sier hushjelpen. Hun sier det var en rolig og fin begravelse. Det var kun én ting hun reagerte på. - Jeg stusset da hjemmehjelpen hans kom inn i kapellet. Hun kom bare inn og slengte tre roser ved kisten. Jeg lurte på hvorfor hun var så lei seg, og syntes ikke det var naturlig at en kvinne som bare hadde vært ansatt der i et halvt år skulle reagere så sterkt. Jeg så også at hun hang rundt halsen på advokat Børre Hagen etterpå, og det reagerte jeg på, sier hushjelpen. - Fikk du noe forklaring på hennes sorgreaksjon, spør Storrvik. - Nei, hun var ikke med videre på minnestunden. Jeg fikk ikke vite noe mer om det, sier hushjelpen. Øystein Storrvik spør hushjelpen om hvilket forhold hun hadde til 90-åringen. - Er det sant slik som hjemmehjelpen har sagt, at hun aldri så deg gi Pål en klem, bortsett fra i søsterens begravelse? - Det er ikke sant, men jeg hadde ikke for vane å klemme ham mens hjemmehjelpene var der på besøk. Jeg syntes ikke det sømmet seg, sier hushjelpen.
Den drapstiltalte hushjelpen (61) forteller at hun først fikk vite at hun var enearving til Påls Stener Johannessens millioner den 19. mars i fjor, seks dager etter at han var død.